Folketing
1999-04-28

Dette område er jo et, hvor vi igennem en meget lang årrække har haft de samme ordførere, i hvert fald for en hel del partiers vedkommende, og dermed har det også givet nogle meget store forlig og bragt megen stor enighed på banen, som har givet nogle meget store resultater. Jeg tænker her særligt på Storebælt, jeg tænker på Øresundsforbindelsen, og jeg tænker på købet af de nye S-tog i København og udbygning af motorvejsnettene. Og så havde vi en lang overgang et meget godt samarbejde om privatbanerne og jernbanens udbygning. Ja, jeg vil gerne sige til Enhedslisten, at det ikke er meget af den slags, de har deltaget i, og fru Margrete Auken har nu heller ikke været den store deltager. Det skete i den borgerlige regerings tid, heldigvis, for der skal et vist mod til at sætte det i værk, men det er nok de største forbedringer for den kollektive trafik, der er lavet herhjemme.